NACRT

# ZAKON O OGRANIČAVANjU RASPOLAGANjA IMOVINOM U CILjU SPREČAVANjA TERORIZMA

# I. UVODNE ODREDBE

Predmet zakona

# Član 1.

Ovim zakonom propisuju se radnje i mere za primenu rezolicija Saveta bezbednosti Ujedinjenih nacija i akata drugih organizacija u kojima je Republika Srbija član, kroz ograničavanje raspolaganja imovinom označenih lica, nadležnost državnih organa za primenu tih mera, kao i prava i obaveze fizičkih i pravnih lica u primeni odredaba ovog zakona.

Značenje pojmova

Član 2.

Pojmovi u smislu ovog zakona znače:

1. “Ograničavanje raspolaganja imovinom i sredstvima” znači privremenu zabranu prenosa, konverzije, raspolaganja i premeštanja imovine i sredstava ili privremeno upravljanje tom imovinom i sredstvima na osnovu odluke nadležnog državnog organa.
2. “Imovina i sredstva” znači finansijska sredstva, imovina bilo koje vrste, pokretna ili nepokretna, materijalna ili nematerijalna bez obzira kako je stečena, i isprave ili instrumenti u bilo kojoj formi, uključujući elektronsku ili digitalnu, kojima se dokazuje svojina ili interes u odnosu na takva sredstva ili imovinu, uključujući bankarske kredite, putničke i bankovne čekove, novčane uputnice, deonice, hartije od vrednosti, obveznice, menice, akreditive, i svaku kamatu, dividendu ili drugi prihod naplaćen na osnovu ili nastao iz tih sredstava ili imovine.

3) „Označeno lice“ znači fizičko lice, pravno lice, kao i grupa ili udruženje građana, registrovani ili neregistrovani, koje je označeno i stavljeno na listu terorista, terorističkih organizacija ili finansijera terorista na osnovu odgovarajućih rezolucija Saveta bezbednosti Ujedinjenih nacija ili akata međunarodnih organizacija čiji je država član.

4) Finansiranjem terorizma, u smislu ovog zakona, smatra se obezbeđivanje ili prikupljanje imovine ili pokušaj njenog obezbeđivanja ili prikupljanja, u nameri da se koristi ili sa znanjem da može biti korišćena, u celosti ili delimično:

1) za izvršenje terorističkog akta;

2) od strane terorista;

3) od strane terorističkih organizacija.

Pod finansiranjem terorizma smatra se i podstrekavanje i pomaganje u obezbeđivanju i prikupljanju imovine, bez obzira da li je teroristički akt izvršen i da li je imovina korišćena za izvršenje terorističkog akta.

5) Terorističkim aktom, u smislu ovog zakona, smatra se delo utvrđeno sporazumima navedenim u aneksu uz Međunarodnu konvenciju o suzbijanju finansiranja terorizma, kao i bilo koje drugo delo čiji je cilj da izazove smrt ili težu telesnu povredu civila ili bilo kog drugog lica koje ne učestvuje aktivno u neprijateljstvima u slučaju oružanog sukoba, kada je svrha takvog dela, po njegovoj prirodi ili spletu okolnosti povezanih sa tim delom, da zastraši stanovništvo, ili da primora neku vladu ili neku međunarodnu organizaciju da učini ili da se uzdrži od činjenja nekog dela.

6) Teroristom, u smislu ovog zakona, smatra se lice koje samo ili sa drugim licima sa umišljajem:

1) pokuša ili učini teroristički akt na bilo koji način, neposredno ili posredno;

2) podstrekava i pomaže u izvršenju terorističkog akta;

3) raspolaže saznanjem o nameri grupe terorista da izvrši teroristički akt, doprinese izvršenju ili pomogne grupi nastavljanje vršenja terorističkog akta sa zajedničkom svrhom.

7) Terorističkom organizacijom, u smislu ovog zakona, smatra se grupa terorista koja:

1) pokuša ili učini teroristički akt na bilo koji način, neposredno ili posredno;

2) podstrekava i pomaže u izvršenju terorističkog akta;

3) raspolaže saznanjem o nameri grupe terorista da izvrši teroristički akt, doprinese izvršenju ili pomogne grupi nastavljanje vršenja terorističkog akta sa zajedničkom svrhom.

# II. POSTUPAK ZA OZNAČAVANjE LICA

# Član 3.

Lista označenih lica

Vlada, utvrđuje listu označenih lica, na osnovu:

1) lista označenih lica utvrđenih od strane UN i drugih međunarodnih organizacija u kojima je Republika Srbija član;

2) opravdanog uverenja da je lice terorista, da finanisira terorizam, da je uključeno u aktivnosti terorističke grupe ili vršenje terorističkog akta;

3) obrazloženog zahteva druge države.

Lista iz stava 1. ovog člana objavljuje se u „Službenom glasniku Republike Srbije“.

Izmene i dopune liste iz stava 1. ovog člana vrše se odmah po saznanju za postojanje činjenica od značaja za njene izmene.

Vlada je dužna da sva lica sa liste iz stava 1. tačke 1. ovog člana stavi na listu označenih lica.

Vlada predlaže nadležnim telima UN ili drugih organizacija lica za označavanje na međunarodnim listama.

Vlada je dužna da najmanje jednom godišnje razmotri opravdanost stavljanja na listu označenih lica.

Član 4.

Ministarstvo spoljnih poslova predlaže Vladi lica za označavanje na osnovu člana 3. stava 1. tačke 1. ovog zakona.

Ako dođe do promene lista iz člana 3. stav 1. tačka 1. Ministarstvo spoljnih poslova je dužno da bez odlaganja predloži Vladi promenu liste označenih lica.

Član 5.

Ministarstvo unutrašnjih poslova, Vojnobezbednosna agencija, Vojnoobaveštajna agencija, Bezbednosno-informativna agencija i Uprava podnose pisani i obrazloženi predlog Vladi za označavanje lica.

Predlog iz stava 1. ovog člana sadrži činjenice o licu koje ukazuju na opravdanost uverenja da je lice terorista, da finansira terorizam, da je uključeno u aktivnosti terorističke grupe ili vršenje terorističkog akta i imovini koja može biti predmet zamrzavanja.

Vlada na osnovu opravdanog uverenja zasnovanog na razlozima iz predloga i pribavljenih mišljenja organa iz stava 1. ovog člana odlučuje o stavljanju na listu predloženog lica.

Označenim licima se rešenje dostavlja lično na poslednju poznatu adresu, u skladu sa pravilima opšteg upravnog postupka o dostavljanju.

Zahtevi učinjeni od strane drugih država

Član 6.

Zahtev za stavljanje na listu ili ograničenje raspolaganja imovinom ili sredstvima učinjen od strane druge države, dostavlja se Vladi.

Vlada, u roku od 3 radna dana, po pribavljenom mišljenju Ministarstva spoljnih poslova, Ministarstva pravde, Ministarstva unutrašnjih poslova, Bezbednosno-informativne agencija, Ministarstva odbrane i Ministarstva finansija, na osnovu opravdanog uverenja da je lice terorista, da finanisira terorizam, da je uključeno u aktivnosti terorističke grupe ili vršenje terorističkog akta, odlučuje o stavljanju tog lica na listu iz člana 3. ovog zakona i o tome, preko Ministarstva spoljnih poslova obaveštava podnosoca zahteva.

Postupak pred sudom

Član 7.

Označeno lice može pokrenuti upravni spor protiv rešenja Vlade iz člana 3. ovog Zakona.

Upravni spor se može pokrenuti zbog:

1) Pogrešno utvrđenog identiteta lica i

2) Osnovanosti stavljanja na listu označenog lica.

Postupci iz ovog zakona su hitni.

U slučaju iz stava 2. tačka 1. ovog člana, nadležni sud je dužan da donese odluku u upravnom sporu u roku od 30 dana od dana pokretanja postupka.

Neposredna obaveza izveštavanja

Član 8.

Pravno i fizičko lice utvrđuje da li postoji veza ili poslovanje sa označenim licem.

Ako pravno i fizičko lice utvrdi da postoji veza ili poslovanje sa označenim licem dužno je da bez odlaganja obustavi svaku aktivnost po tom pitanju i o tome odmah, a najkasnije u roku od 24 sata, obavesti Upravu za sprečavanje pranja novca ( u daljem tekstu: Uprava).

Lice iz stava 2. ovog člana je dužno da se uzdrži od svake aktivnosti do prijema rešenja iz člana 10. ovog zakona, a najduže tri radna dana od dana dostavljanja obaveštenja Upravi.

U slučaju vanrednih okolnosti Uprava može produžiti rok iz stava 3. ovog člana za najviše tri radna dana.

Pravno i fizičko lice iz stava 1. ovog člana dužno je da uz obaveštenje dostavi svu pisanu ili elektronsku dokumentaciju i druge informacije od značaja za ovo pitanje (na primer: identifikacija označenog lica, identifikacija imovine i posla ili veze i dr).

Obaveštenja i informacije iz ovog člana dostavljaju se u pismenoj ili elektronskoj formi, a ako se dostavljaju telefonskim putem to obaveštenje se mora potvrditi u pismenoj formi.

Državni organ nadležan za privredne registre, organ nadležan za registraciju nevladinih organizacija (udruženja, zadužbine, fondovi, fondacije), sudovi i drugi organi dužni su da pregledaju listu označenih lica pre nego što upišu u registar privredno društvo ili nevladinu organizaciju, ili overe ugovor o prometu nepokretnosti. U slučaju da je označeno lice predloženo za direktora, odgovorno lice ili većinskog vlasnika privrednog društva ili nevladine organizacije ili se označeno lice pojavi kao ugovorna strana kod prometa nepokretnosti, organ će odbiti da izvrši upis u registar ili overi ugovor. Taj organ će informaciju o činjenicama i okolnostima u vezi sa poslovima iz ovog stava bez odlaganja dostaviti Upravi.

Ministar finansija, na predlog direktora Uprave, detaljnije propisuje način ispunjavanja obaveza iz ovog člana, kao i način obaveštavanja pravnih i fizičkih lica o postojanju obaveza iz ovog zakona.

Postupak na osnovu podnetog obaveštenja

Član 9.

Državni organi, organizacije i lica kojima su poverena javna ovlašćenja su dužni, da Upravi, bez odlaganja a najkasnije sledećeg radnog dana od dana prijema zahteva, dostave sve podatke kojima raspolažu o označenom licu i njegovoj imovini.

Uprava sačinjava izveštaj koji sadrži podatke iz podnetog obaveštenja iz člana 8. ovog zakona, kao i podatke o identitetu prijavljenog lica i njegovoj imovini dobijene od organa iz stava 1. ovog člana, kao i zaključak o tome da li je prijavljeno lice označeno lice i da li imovina i sredstva podležu ograničenju raspolaganja.

Izveštaj iz stava 2. ovog člana Uprava bez odlaganja dostavlja ministru finansija.

Ministar finanisija, na predlog Uprave, bliže određuje postupanje državnih organa iz stava 1. ovog člana.

Ovlašćenje za ograničavanje raspolaganja imovinom i sredstvima

Član 10.

Ako po prijemu izveštaja iz člana 9. ovog zakona, utvrdi da se radi o označenom licu i imovini i sredstvima koja podležu ograničenju raspolaganja, ministar finansija, na osnovu ovlašćenja iz ovog zakona, bez odlaganja, rešenjem nalaže ograničavanje raspolaganja imovinom i sredstvima tog lica.

Rešenje iz stava 1. ovog člana obavezno sadrži:

1) podatke o označenom licu;

2) podatke o imovini i sredstavima čije raspolaganje se ograničava;

3) označenje lica ili organa koji će upravljati imovinom i sredstvima, u skladu sa zakonom;

4) označenje lica kojima se rešenje dostavlja.

Rešenje iz stava 1. ovog člana dostavlja se pravnom ili fizičkom licu kod koga se imovina i sredstva nalaze, i to u roku iz člana 8. st. 3. i 4, označenom licu odnosno njegovom punomoćniku, licu ili organu koji će upravljati imovinom i sredstvima, Upravi, nadležnom javnom tužilaštvu, organu nadležnom za bezbednosne i obaveštajne poslove, ministarstvu nadležnom za spoljne poslove, kao i drugim državnim organima koji mogu biti povezani sa imovinom i sredstvima označenim u tom rešenju.

Dostavljanje iz ovog člana vrši se lično, u skladu sa pravilima opšteg upravnog postupka.

Uprava vodi registar rešenja izdatih u skladu sa ovim zakonom.

Obaveštenje da rešenje nije doneto

Član 11.

Ako po prijemu izveštaja iz člana 9. ovog zakona ministar finansija utvrdi da se ne radi o označenom licu ili o imovini i sredstvima koja podležu ograničenju raspolaganja, odnosno da nema uslova za ograničavanje raspolaganja imovinom i sredstvima, u roku iz člana 8. st. 3. i 4. ovog zakona, obaveštava u pismenoj formi pravno ili fizičko lice koje je to obaveštenje dostavilo da može da nastavi aktivnosti koje je obustavilo na osnovu člana 8. ovog zakona.

Trajanje ograničenja raspolaganja

Član 12.

Ograničenje raspolaganja imovinom i sredstvima na osnovu rešenja iz člana 10. ovog zakona traje dok se označeno lice nalazi na listi iz člana 3. ovog zakona, odnosno do odluke nadležnog suda donete na osnovu ovog zakona.

Ministar finansija, dužan je da dva puta godišnje razmotri opravdanost rešenja iz člana 10. ovog zakona.

Upravljanje imovinom i sredstvima čije je raspolaganje ograničeno

Član 13.

Upravljanje imovinom i sredstvima čije je raspolaganje ograničeno u skladu sa ovim zakonom vrši Direkcija za upravljanje oduzetom imovinom u skladu sa zakonom.

Žalba na rešenje o ograničavanju raspolaganja imovinom i sredstvima

Član 14.

Žalba protiv rešenja iz člana 10. ovog zakona nije dozvoljena, osim u slučaju pogrešno utvrđenog identiteta, već se protiv njega može pokrenuti upravni spor.

Upravni spor se može pokrenuti pred nadležnim sudom kada:

a) lice kome je ograničeno raspolaganje imovinom i sredstvima nije označeno lice;

b) imovina i sredstva čije je raspolaganje ograničeno nisu imovina i sredstva čije se raspolaganje mora ograničiti u skladu sa ovim zakonom.

Upravni spor se može pokrenuti, u skladu sa ovim zakonom, u roku dok traje ograničenje raspolaganja imovinom i sredstvima.

Pokretanje upravnog spora ne odlaže izvršenje rešenja iz člana 10. ovog zakona.

Dozvoljeno korišćenje dela imovine i sredstava

Član 15.

Označeno lice kome je ograničeno raspolaganje imovinom i sredstvima može pred sudom opšte nadležnosti da pokrene postupak radi izuzimanja dela imovine ili sredstava neophodnih za osnovne životne troškove (hrana, stanarina ili rata stambenog kredita, lečenje i lekovi, porez, premija osiguranja, troškovi komunalija, troškovi za pružene pravne usluge, naknada za redovno održavanje ili čuvanje zamrznutih sredstava ili druge finansijske imovine ili ekonomskih resursa, ako su nastali nakon donošenja rešenja iz člana 10. ovog zakona).

Postupak na osnovu stava 1. ovog člana je hitan.

Izvršenje sudskih odluka

Član 16.

Imovina i sredstva čije je raspolaganje ograničeno u skladu sa ovim zakonom mogu biti predmet izvršenja po pravnosnažnoj upravnoj, građanskoj ili krivičnoj sudskoj odluci u cilju zaštite savesnih trećih lica.

Ako su imovina i sredstva iz stava 1. ovog člana predmet krivičnog postupka koji nije okončan pravnosanažnom odlukom o oduzimanju te imovine i sredstava a razlozi za ograničavanje raspolaganja tom imovinom i sredstvima u skladu sa ovim zakonom i dalje postoje rešenje iz člana 6. ovog zakona ostaje na snazi ako je već bilo doneto.

Član 17.

Opozivanje rešenja za ograničenje raspolaganja imovinom i sredstvima

Ako razlozi za izdavanje rešenja iz člana 10. ovog zakona prestanu da postoje ministar finansija obaveštava lica kojima je to rešenje dostavljeno o prestanku važenja tog rešenja.

Kada rešenje iz člana 10. ovog zakona prestane da važi imovina se, bez odlaganja, vraća označenom licu.

III. NADZOR

Član 18.

Nadzor na primenom odredaba ovog zakona kod obveznika iz zakona kojim se reguliše sprečavanje pranja novca i finansiranja terorizma vrše organi nadležni za vršenje nadzora nad tim zakonom.

Ministarstvo nadležno za unutrašnje poslove i inspekcijski organi u okviru svojih ovlašćenja vrše nadzor nad primenom ovog zakona kod pravnih i fizičkih lica koja nisu obveznici po zakonu kojim se reguliše sprečavanje pranja novca i finansiranja terorizma.

IV. KAZNENE ODREDBE

Član 19.

Privredni prestupi

Novčanom kaznom u iznosu od 45.000 do 3.000.000 dinara kazniće se za privredni prestup pravno lice ako:

1) ne utvrdi postojanje veze ili poslovanja ako je lista označenih lica iz člana 4. u momentu veze ili poslovanja bila objavljena (član 8. stav 1);

2) ne obustavi svaku aktivnost sa označenim licem (član 8. stav 2);

3) ne obavesti Upravu (član 8. stav 2);

4) ne obavesti Upravu u propisanim rokovima (član 8. stav 2);

5) ne dostavi svu pisanu i elektronsku dokumentaciju (član 8. stav 5);

6) ne zamrzne sredstva po rešenja ministra finansija (član 10).

Za privredni prestup iz stava 1. ovog člana kazniće se i odgovorno lice u pravnom licu, novčanom kaznom u iznosu od 3.000 do 200.000 dinara.

Član 20.

Novčanom kaznom u iznosu od 5.000 do 500.000 dinara kazniće se za prekršaj odgovorno lice u organu ako:

1) upiše u registar privredno društvo, nevladinu organizaciju, ili overi ugovor o prometu nepokretnosti (član 8. stav 7);

2) informacije o činjenicama i okolnostima u vezi sa poslovima ne dostavi Upravi (član 8. stav 7);

3) informacije o činjenicama i okolnostima u vezi sa poslovima ne dostavi Upravi u propisanim rokovima (član 8. stav 7).

Novčanom kaznom u iznosu od 5.000 do 500.000 dinara kazniće se za prekršaj fizičko lice ako:

1) ne utvrdi postojanje veze ili poslovanja i ako je lista označenih lica iz člana 4. u momentu veze ili poslovanja bila objavljena (član 8. stav 1);

2) ne obustavi svaku aktivnost sa označenim licem (član 8. stav 2);

3) ne obavesti Upravu (član 8. stav 2);

4) ne obavesti Upravu u propisanim rokovima (član 8. stav 2);

5) ne dostavi svu pisanu i elektronsku dokumentaciju (član 8. stav 5).

Član 21.

Vlada podnosi godišnji izveštaj o sprovođenju ovog zakona Narodnoj skupštini.

Godišnji izveštaj se podnosi do kraja marta tekuće godine za prethodnu godinu.

PRELAZNE I ZAVRŠNE ODREDBE

Član 22.

Ovaj zakon stupa na snagu osmog dana od dana objavljivanja u „Službenom glasniku” Republike Srbije.

Član 23.

Vlada utvrđuje listu označenih lica u roku od 30 dana od dana stupanja na snagu ovog zakona.

Član 24.

Ministar finansija će u roku od šest meseci od dana donošenja ovog zakona doneti propise iz člana 8. stav 9. i člana 9. stav 4. ovog zakona.